b'\n_START_ARTICLE_\nPiliul\xc4\x97s\n_START_PARAGRAPH_\nPiliul\xc4\x97s (dar vadinamos kontraceptin\xc4\x97mis tablet\xc4\x97mis arba oraline kontracepcija) \xe2\x80\x93 tai tablet\xc4\x97s nuo pastojimo. Kombinuotas (mi\xc5\xa1rias) kontraceptines piliules vartoja moterys: piliul\xc4\x97se yra hormon\xc5\xb3 (estrogen\xc5\xb3 ir progesterono), kurie moters organizme sukelia poky\xc4\x8dius \xe2\x80\x93 stabdo ovuliacijos proces\xc4\x85 bei sutir\xc5\xa1tina gimdos kaklelio gleives, tod\xc4\x97l apvaisinimo tikimyb\xc4\x97 smarkiai suma\xc5\xbe\xc4\x97ja. Tre\xc4\x8diasis pokytis, moters organizmui reaguojant \xc4\xaf \xc5\xa1iuos hormonus, yra gimdos gleivin\xc4\x97s (endometriumo) atrofija, tod\xc4\x97l net ir \xc4\xafvykus apvaisinimui, embrionas negali implantuotis ir \xc5\xbeuva. D\xc4\x97l \xc5\xa1io trejopo veikimo mechanizmo piliul\xc4\x97s, jei vartojamos ma\xc5\xbedaug tuo pa\xc4\x8diu laiku kiekvien\xc4\x85 dien\xc4\x85, yra labai efektyvi apsaugos nuo n\xc4\x97\xc5\xa1tumo priemon\xc4\x97._NEWLINE_Tablet\xc4\x97s neapsaugo nuo lytiniu keliu plintan\xc4\x8di\xc5\xb3 lig\xc5\xb3. Paprastai vienos pakuot\xc4\x97s u\xc5\xbetenka vienam m\xc4\x97nesiui. Standarti\xc5\xa1kai (nors ne tai galioja ne visoms kontraceptin\xc4\x97ms tablet\xc4\x97ms) piliul\xc4\x97s yra vartojamos 28 dien\xc5\xb3 ciklu: 21 dien\xc4\x85 i\xc5\xa1 eil\xc4\x97s vartojama po vien\xc4\x85 tablet\xc4\x99 (pageidautina tuo pa\xc4\x8diu paros metu), o paskui 7 dienas daroma pertrauka._NEWLINE_Vartojant piliules nerekomenduojama r\xc5\xabkyti, kadangi padid\xc4\x97ja \xc5\xa1irdies priepuolio, insulto bei tromb\xc5\xb3 susidarymo kraujagysl\xc4\x97se rizika (ven\xc5\xb3 tromboz\xc4\x97, galinti sukelti plau\xc4\x8di\xc5\xb3 embolij\xc4\x85), net ir jaunoms moterims, padid\xc4\x97ja ir diabeto rizika. Piliuli\xc5\xb3 vartojimo prad\xc5\xbeioje kai kurios moterys gali patirti tam tikrus pa\xc5\xa1alinius poveikius, pavyzd\xc5\xbeiui, priaugti kelet\xc4\x85 kilogram\xc5\xb3, jausti pykinim\xc4\x85, nedidelius galvos skausmus, gali \xc5\xa1iek tiek kraujuoti tarp m\xc4\x97nesini\xc5\xb3, taip pat gali sumink\xc5\xa1t\xc4\x97ti kr\xc5\xabtys ar atsirasti ink\xc5\xa1tir\xc5\xb3. Palaipsniui \xc5\xa1ie po\xc5\xbeymiai i\xc5\xa1nyksta. Blogiausiu atveju kontraceptin\xc4\x97s tablet\xc4\x97s gali sukelti skausmus pilve, stipr\xc5\xb3 galvos skausm\xc4\x85, ne\xc4\xafprastus koj\xc5\xb3 ar kr\xc5\xabtin\xc4\x97s skausmus, reg\xc4\x97jimo bei kv\xc4\x97pavimo sutrikimus, taip pat gali padid\xc4\x97ti kraujosp\xc5\xabdis._NEWLINE_Taip pat yra ne tik kombinuotos, bet ir vieno hormono \xe2\x80\x93 progesterono piliul\xc4\x97s (dar vadinamos minipiliul\xc4\x97mis). Jas vartojant nepasirei\xc5\xa1kia pykinimo, kr\xc5\xabt\xc5\xb3 sumink\xc5\xa1t\xc4\x97jimo simptomai, moterys beveik nerizikuoja patirti tokius rimtesnius pa\xc5\xa1alinius poveikius, kaip kraujo trombai ar \xc5\xa1irdies sutrikimai. Da\xc5\xbeniausiai pasirei\xc5\xa1kiantis \xc5\xa1alutinis poveikis vartojant \xc5\xa1ias piliules \xe2\x80\x93 tai moters ciklo poky\xc4\x8diai. Galimi nereguliar\xc5\xabs ar lengvo kraujavimo ciklai, arba m\xc4\x97nesin\xc4\x97s gali i\xc5\xa1 viso pranykti. Kadangi \xc5\xa1ios r\xc5\xab\xc5\xa1ies piliul\xc4\x97s turi tik vien\xc4\x85 hormon\xc4\x85, jas reikia vartoti kas dien\xc4\x85 tiksliai tuo pa\xc4\x8diu laiku, be pertrauk\xc5\xb3. Be to, jos yra kiek ma\xc5\xbeiau efektyvios nei mi\xc5\xa1riosios piliul\xc4\x97s. Bet koks j\xc5\xb3 vartojimo laiko pakeitimas smarkiai ma\xc5\xbeina j\xc5\xb3 apsaugin\xc4\xaf poveik\xc4\xaf._NEWLINE_Prie\xc5\xa1 pradedant vartoti piliules, reik\xc4\x97t\xc5\xb3 pasitarti su gydytoju. Nustojus vartoti piliules ir siekiant pastoti, patartina lukterti kelet\xc4\x85 moters cikl\xc5\xb3, kadangi nustojus vartoti piliules ovuliacija tampa kur\xc4\xaf laik\xc4\x85 nereguliari, ir tod\xc4\x97l paskui sud\xc4\x97tinga nustatyti apytikr\xc4\x99 gimdymo dat\xc4\x85. Mi\xc5\xa1rios kontraceptin\xc4\x97s tablet\xc4\x97s netinka \xc5\xbeindan\xc4\x8dioms moterims, kadangi kei\xc4\x8dia pieno kokyb\xc4\x99 ir kiek\xc4\xaf, ta\xc4\x8diau minipiliul\xc4\x97s tokio \xc5\xa1alutinio poveikio neturi._NEWLINE_Moterims, sulaukusioms 40 met\xc5\xb3 am\xc5\xbeiaus, vartoti piliules nepatartina d\xc4\x97l hormonini\xc5\xb3 poky\xc4\x8di\xc5\xb3 organizme, kadangi piliul\xc4\x97s gali skatinti kraujosp\xc5\xabd\xc5\xbeio padid\xc4\x97jim\xc4\x85 bei nutukim\xc4\x85.'